Søndag var fire personer involveret i en alvorlig flyulykke på Fur. To par. To mænd og to kvinder. De to kvinder døde, mens de to mænd blev fløjet til Rigshospitalet med svære brandsår. Men den ene af de to - piloten - er nu uden for livsfare, skriver Horsens Folkeblad . Avisen har været i kontakt med familien til piloten, som kommer fra Merring mellem Vejle og Horsens. Ud over at bede om fred i den svære tid fortæller hans nærmeste, at han er uden for livsfare. Havarikommissionen undersøger ulykken Ifølge politiet skete ulykken i forbindelse med, at det lille fly skulle lette fra Fur Flyveplads. Flyet nåede at komme i luften, men styrtede efterfølgende ned, brød i brand og endte i nogle træer. Havarikommissionen har efterfølgende været på Fur og undersøge stedet og tage vragresterne af flyet med til Roskilde for at fastlægge årsagen til ulykken. Ulykken skete søndag eftermiddag, efter at de fire personer havde tilbragt dagen på Fur. TV MIDTVEST har onsdag middag ingen informationer om ændring i tilstanden hos den anden overlevende mandlige passager i flyulykken.

Opsummering:
Piloten i det fly, der søndag forulykkede på Fur, er uden for livsfare, oplyser hans familie til Horsens Folkeblad.